Bafana Bafana-kaptein doodgeskietSenzo Meyiwa Foto: soccerladuma.co.za Senzo Meyiwa (27), kaptein en doelwagter van Bafana Bafana, is Sondagaand doodgeskiet, het die Suid-Afrikaanse Sokkervereniging (Safa) Sondag gesê. Die voorval het Sondagaand omstreeks 20:00 by ŉ huis in Vosloorus plaasgevind. “Daar was sewe mense in die huis,” het die polisie op Twitter bevestig. “Twee verdagtes het die huis betree en een het buite gebly. Die drie aanvallers het ná die skietery te voet gevlug.” Geen ander persoon is tydens die skietery beseer nie. Intussen het die polisie Maandag ŉ beloning van R150 000 aangebied vir inligting wat tot die inhegtenisneming van Meyiwa se aanvallers kan lei. Meyiwa (27) was ook die kaptein van Orlando Pirates en het Saterdag by Orlando-stadion tydens die kwarteindstryd Ajax Cape Town 4-1 uitgeskakel in die Telkom Knockout-reeks. Janine van Wyk, kaptein van die vrouespan Banyana Banyana, het haar medelye op Twitter betoon: “Nóg slegte nuus! @BafanaBafana & @Orlando_Pirates-kaptein Senzo Meyiwa is doodgeskiet? Ek het nie woorde nie! RIV Kaptein.” Meyiwa is die tweede Suid-Afrikaanse sportman wat die afgelope paar dae gesterf het. Mbulaeni Mulaudzi, voormalige Olimpiese silwermedalje-atleet in die 800 m-wedren, is Vrydagoggend in ŉ motorongeluk in Witbank, Mpumalanga, oorlede toe sy motor op die R555 omgeslaan het nadat hy beheer daaroor verloor het.